Χοντροκεφτέδες με σάλτσα ντομάτας
Ταξιδέψαμε στην Τήνο όπου ο μάγειρας Αντώνης Γκιων, του εστιατορίου «Ταρσανάς», μας «σύστησε» το αγαπημένο πιάτο των παιδικών του χρόνων.
600 γρ. μοσχαρίσιος κιμάς από ελιά, χοντροκομμένος, 300 γρ. χοιρινός κιμάς από σπάλα, χοντροκομμένος, 2 αυγά, 1 κουτ. σούπας ξίδι, 250 γρ. μπαγιάτικο ψωμί, μουλιασμένο σε νερό, καλά στυμμένο και χοντροθρυμματισμένο, 40 ml ούζο, τα φύλλα από 1 μάτσο ανάμεικτα μυρωδικά, όπως δυόσμος, μάραθος, άνηθος και μαϊντανός, χοντροκομμένα, 1 μέτριο ξερό κρεμμύδι, σε ψιλά καρέ, 3 σκελίδες σκόρδου, ψιλοκομμένες, 100 ml ελαιόλαδο, αλάτι, φρεσκοτριμμένο πιπέρι, περίπου 150 γρ. αλεύρι (για το αλεύρωμα των κεφτέδων), ελαιόλαδο για το τηγάνισμα, 1½ κουτ. σούπας πελτές ντομάτας, 30 μl ελαιόλαδο, 1 κουτ. σούπας ζάχαρη, αλάτι, φρεσκοτριμμένο πιπέρι
Για τους χοντροκεφτέδες με σάλτσα ντομάτας ξεκινάμε και ρίχνουμε σε μπολ τον κιμά (μοσχαρίσιο και χοιρινό), τα αυγά, το ξίδι, το ψωμί, το ούζο, τα μυρωδικά, το κρεμμύδι και το σκόρδο και ζυμώνουμε μέχρι να σχηματιστεί ένα αφράτο μείγμα.Καλύπτουμε με μεμβράνη και βάζουμε στο ψυγείο για 2 ώρες.Βγάζουμε το μείγμα από το ψυγείο, ρίχνουμε το ελαιόλαδο και ξαναζυμώνουμε μέχρι να ενσωματωθεί.Πλάθουμε το μείγμα σε μεγάλους κεφτέδες, στο μέγεθος ενός μικρού ροδάκινου.Σε ένα πιάτο ρίχνουμε το αλεύρι, «περνάμε» τους κεφτέδες μέχρι να καλυφθούν και τινάζουμε να φύγει το περιττό.Σε ένα μεγάλο τηγάνι ρίχνουμε τόσο λάδι ώστε να καλύψει το 1/4 του σκεύους και το ζεσταίνουμε σε δυνατή φωτιά.Τηγανίζουμε τους κεφτέδες σε δόσεις, για περίπου 2 λεπτά από κάθε πλευρά, μέχρι να ροδίσουν.Χαμηλώνουμε τη φωτιά και συνεχίζουμε το τηγάνισμα για άλλα 8 - 10 λεπτά, γυρίζοντάς τους τακτικά. Τους βγάζουμε με τρυπητή κουτάλα και τους αφήνουμε σε ένα σκεύος να κρυώσουν ελαφρώς.Παράλληλα, σε μια μέτρια κατσαρόλα ζεσταίνουμε το ελαιόλαδο σε μέτρια φωτιά και σοτάρουμε τον πελτέ με τη ζάχαρη και αλατοπίπερο για 1 - 2 λεπτά, ανακατεύοντας με ξύλινη κουτάλα. Ρίχνουμε 400 ml νερό και μαγειρεύουμε για περίπου 15 λεπτά, μέχρι να εξατμιστούν τα περισσότερα υγρά και να «δέσει» ελαφρώς η σάλτσα.Ρίχνουμε στη σάλτσα τους κεφτέδες και συνεχίζουμε το μαγείρεμα για άλλα 10 λεπτά, γυρίζοντάς τους τακτικά, για να καλυφθούν καλά από τη σάλτσα.Συνοδεύουμε με πουρέ, αλλά ταιριάζουν και με πιλάφι σπυρωτό.
Μοσχαρίσιος κιμάς,Ντομάτα,Χοιρινός κιμάς